## Odluka o gradskim porezima grada Trogira

### NN 77/2012 (11.7.2012.), Odluka o gradskim porezima grada Trogira

GRAD TROGIR

1829

Na temelju članka 30. i članka 42. Zakona o financiranju jedinica lokalne i područne (regionalne) samouprave (»Narodne novine« br.117/93, 69/97, 33/00, 73/00, 127/00, 59/01, 107/01, 117, 150/02, 147/03, 132/06, 26/07 – Odluka USRH, 73/0 i 25/12), te članka 26. Statuta grada Trogira (»Službeni glasnik grada Trogira« br. 06/09 i 07/10), Gradsko vijeće grada Trogira, na 18. sjednici održanoj 26. lipnja 2012. godine, donosi

ODLUKU

O GRADSKIM POREZIMA

I. OPĆE ODREDBE

Članak 1.

Ovom Odlukom utvrđuju se stope, visina te način obračuna i plaćanja gradskih poreza što su vlastiti izvori prihoda grada Trogira.

II. VRSTE POREZA

Članak 2.

Gradu Trogiru, pripadaju prihodi od sljedećih poreza:

1. prirez poreza na dohodak,

2. porez na potrošnju,

3. porez na kuće za odmor,

4. porez na tvrtku ili naziv i

5. porez na korištenje javnih površina.

1. PRIREZ POREZA NA DOHODAK

Članak 3.

Prirez porezu na dohodak plaćaju obveznici poreza na dohodak s područja grada Trogira prema Zakonu o porezu na dohodak.

Članak 4.

Vrste poreza na dohodak, obračun, način i rokovi plaćanja poreza na dohodak i oslobađanja plaćanja poreza na dohodak propisani su Zakonom o porezu na dohodak i primjenjuju se pri utvrđivanju prireza porezu na dohodak.

Članak 5.

Osnovica prireza porezu na dohodak je porez na dohodak.

Članak 6.

Prirez porezu na dohodak plaća se po stopi od 8%.

Članak 7.

Prirez porezu na dohodak uplaćuje se u korist Proračuna grada Trogira.

2. POREZ NA POTROŠNJU

Članak 8.

Porez na potrošnju plaća se na potrošnju alkoholnih pića (prirodna vina, specijalna vina, vinjak, rakija i žestoka pića) i bezalkoholnih pića i piva po stopi od 3%.

Članak 9.

Osnovica poreza na potrošnju iz članka 8. ove Odluke jest prodajna cijena pića po kojoj se pića prodaju u ugostiteljskim objektima bez PDV-a.

Članak 10.

Porez na potrošnju alkoholnih i bezalkoholnih pića i piva obveznik poreza obračunava i plaća do 15. u mjesecu za prethodni mjesec.

Obračunani porez na potrošnju iskazuje se na propisanom obrascu i dostavlja Poreznoj upravi, Ispostava Trogira, najkasnije zadnjeg dana u mjesecu za prethodni mjesec.

3. POREZ NA KUĆE ZA ODMOR

Članak 11.

Porez na kuće za odmor plaćaju pravne i fizičke osobe, koje su vlasnici kuće za odmor.

Članak 12.

Porez na kuće za odmor plaća se u iznosu od 10.00 kn po četvornom metru korisne površine.

Za kuće za odmor u područjima staroga grada Trogira i drugih naselja na području Grada starijih od 50 godina, plaća se 50% od iznosa iz prethodnog stavka.

Obveznik poreza iz prethodnog stavka koji izvrši adaptaciju kuće za odmor, sukladno urednoj dokumentaciji i uz suglasje Konzervatorskog odjela oslobađa se plaćanja poreza za razdoblje od 10 godina po uređenju.

Članak 13.

Porez na kuće za odmor ne plaća se na kuće za odmor koje se ne mogu koristiti

– zbog ratnih razaranja i prirodnih nepogoda (poplava, požar, potres)

– zbog starosti i trošnosti

– dok su u njima smješteni prognanici i izbjeglice,

– na kuće za odmor kao odmarališta u vlasništvu Grada koja služe za smještaj djece do 15 godina starosti.

Članak 14.

Kućom za odmor, u smislu ove Odluke smatra se svaka zgrada ili dio zgrade ili stan koji se koristi povremeno ili sezonski.

Članak 15.

Obveznik poreza na kuće za odmor dužan je nadležnom poreznom organu dostaviti podatke o kućama za odmor, prema mjestu gdje se nalaze ti objekti, te korisnu površinu objekta, i to najkasnije do 31. ožujka godine za koju se utvrđuje porez na kuće za odmor.

Članak 16.

Porez na kuće za odmor se plaća u roku od 15 dana od dana dostave rješenja o utvrđivanju poreza.

4. POREZ NA TVRTKU ILI NAZIV

Članak 17.

Obveznici poreza na tvrtku ili naziv su pravne i fizičke osobe koje su obveznici poreza na dobit ili poreza na dohodak i registrirane su za obavljanje djelatnosti.

Članak 18.

1. Trgovačka društva (poduzeća) s obzirom na veličinu (klasifikacija prema Zakonu o računovodstvu)

– velika                                                                                 2.000,00 kn

– srednja                                                                               1.500,00 kn

– mala                                                                                      800,00 kn

2. Pravne osobe s područja financijskog

posredovanja, osiguranja i poslovanja s nekretninama             2.000,00 kn

3. Poduzeća stambene i komunalne djelatnosti                          1000,00 kn

4. Ostali                                                                                     500,00 kn

5. Fizičke osobe koje obavljaju samostalnu djelatnost, porez na tvrtku ili naziv plaćaju:

1. samostalni ugostitelji i trgovačke radnje za:

I zonu (MO Grad, MO Čiovo i MO Travarica)                         1.200,00 kn

II zonu (MO Žedno, MO Arbanija i MO Plano)                           600,00 kn

III zonu (MO Drvenik Veliki i MO Drvenik Mali)                          150,00 kn

2. svi ostali (osim taksi vozača koji plaćaju 50%

navedenog iznosa poreza)                                                              500,00 kn

6. Poslovne jedinice i pogoni inozemnih pravnih i fizičkih osoba    2.000,00 kn

Ako je na istom objektu istaknuto više naziva iste pravne i fizičke osobe plaća se samo jedan gore spomenuti iznos poreza.

Članak 19.

Tvrtkom ili nazivom u smislu čl. 18 ove Odluke smatra se ime pravne ili fizičke osobe pod kojom trgovačko društvo ili radnja posluje, osim natpisa na klupama, stolovima i otvorenim prodajnim mjestima na tržnici, na kojima se prodaju živežne namirnice, te natpisa što ih građevinska poduzeća ističu na gradilištima.

Članak 20.

Obveznici poreza na tvrtku ili naziv koje u svom susutavu imaju poslovne jedinice (prodavaonice, pogone, radionice) obveznici su poreza na tvrtku za svaku poslovnu jedinicu.

Ako je sjedište pravne i fizičke osobe izvan područja grada Trogira, porez se plaća u punom iznosu navedenom u članku 18.

Članak 21.

Obveznici poreza na tvrtku ili naziv koji ne obavljaju djelatnost ne plaćaju porez na tvrtku ili naziv.

Članak 22.

Obveznik plaćanja poreza na tvrtku ili naziv za vrijeme privremene obustave rada plaća srazmjedni dio poreza na tvrtku ili naziv.

Ako se pravna ili fizička osoba upiše u registar i počne obavljati djelatnost tijekom godine, te ako tijekom godine odjavi djelatnost, odnosno prestane s radom, plaća srazmjerni dio poreza na tvrtku ili naziv.

Članak 23.

Porez na tvrtku ili naziv plaća se u roku od 15 dana od dostave rješenja kojim je porez na tvrtku ili naziv utvrđen.

Članak 24.

Obveznik poreza na tvrtku ili naziv dužan je tvrtku ili naziv, promjenu tvrtke ili naziva i svaku drugu promjenu koja utječe na visinu poreza prijaviti Poreznoj upravi – Područni ured Split, Ispostava Trogir u roku od 15 dana od dana upisa u registar, odnosno od nastale promjene.

Članak 25.

Porez na tvrtku ili naziv ne plaćaju državni organi i tijela jedinice lokalne i područne (regionalne) samouprave, pravne osobe iz društvenih djelatnosti, vjerske i humanitarne organizacije.

5. POREZ NA KORIŠTENJE JAVNIH POVRŠINA

Članak 26.

Porez na korištenje javnih površina plaćaju pravne i fizičke osobe, kojoj je nadležno upravno tijelo odobrilo korištenje javnih površina ispred zgrada, korištenje slobodnih površina za privremenu upotrebu na području grada.

Članak 27.

Za korištenje javnih površina ispred zgrada, te za korištenje ostalih slobodnih površina za privremenu uporabu plaća se porez po stopi od 10% na iznos naknade koju pravna ili fizička osoba plaća za uporabu javnih površina.

Rješenje o razrezu poreza donosi Porezna uprava, Ispostava Trogir.

Nadležno Upravno tijelo koje je odobrilo korištenje javnih površina dužno je primjerak rješenja, odnosno ugovora o korištenju javnih površina dostaviti Ispostavi Trogir u roku od 8 dana od dana donošenja rješenja, odnosno zaključenja ugovora.

Porez na korištenje javnih površina plaća se u roku od 15 dana od dana dostave rješenja o razrezu poreza.

III. PRIJELAZNE I ZAVRŠNE ODREDBE

Članak 28.

Porez koji se prema odredbama ove Odluke plaća u godišnjem iznosu razrezuje se za cijelu godinu u iznosu propisanom ovom Odlukom, osim prireza poreza na dohodak.

Obveznici bilo kojeg od navedenih poreza (osim prireza poreza na dohodak) dužni su nadležnom tijelu Porezne uprave – Područni ured Split, Ispostava Trogir dostaviti potrebne podatke do 31 .ožujka godine za koju se utvrđuje porez.

Članak 29.

Za kaznene i prekršajne odredbe, te odredbe o zastari, obnovi postupka, otpisa dospjelog poreznog duga shodno se primjenjuju propisi Općeg poreznog zakona.

Poslovi u svezi s utvrđivanjem, evidentiranjem, nadzorom, naplatom i ovrhom radi naplate obavlja Porezna uprava – Područni ured Split, Ispostava Trogir.

Članak 30.

Danom stupanja na snagu ove Odluke prestaje važiti Odluka o gradskim porezima grada Trogira (»Narodne novine« br. 119/01 i »Službeni glasnik grada Trogira« br. 9/01, 8/02 i 3/07).

Članak 31.

Ova Odluka stupa na snagu osmog dana od dana objave u »Narodnim novinama«, te će se objaviti u »Službenom glasniku grada Trogira«.

Klasa: 410-01/12-01/4

Urbroj: 2184/01-03/01-12-3

Trogir, 26. lipnja 2012.

Predsjednik
Gradskog vijeća
Pero Maravić, v. r.

77 11.07.2012 Odluka o gradskim porezima grada Trogira

77 11.07.2012 Odluka o gradskim porezima grada Trogira

Odluka, NN 77/2012-1829